బ్యాంకుల నష్టాలు 11,000 కోట్లు
-  34.5% ఎగిసిన 30 విత్తసంస్థల ఎన్‌పీఏలు
-  గణనీయంగా పెరిగిన కేటాయింపులు
-  మూడో త్రైమాసికంలో పీఎస్‌బీల పనితీరిది!
నవతెలంగాణ, వాణిజ్య విభాగం: ప్రభుత్వం ఎన్ని చర్యలు చేపడుతన్నప్పటికీ దేశంలో నిరర్థక ఆస్తులు అంతకంతకు పెరిగిపోతున్నాయి. తాము మొండి బాకీలను నివారించేందుకు పలు చర్యలు చేపడుతున్నామని.. నిబంధనలను కఠినతరం చేస్తున్నట్టు సర్కారు ఎన్ని కబుర్లు చెబుతున్నా క్షేత్ర స్థాయిలో పరిస్థితి మాత్రం రోజురోజుకు మరింత దిగజారుతోంది. తాజాగా దేశంలోని ప్రభుత్వ, ప్రయివేటు విత్త సంస్థలు, బ్యాంకులు వెల్లడించిన మూడో త్రైమాసిక ఆర్థిక ఫలితాలను చూస్తే ఈ విషయం అర్థమవుతుంది. అక్టోబరు-డిసెంబరు మధ్య కాలంలో బ్యాంకింగ్‌ వ్యవస్థ నిరర్థక ఆస్తులు దాదాపు 34.5 శాతం మేర పెరిగాయి. అంటే ఆర్థిక వ్యవస్థలో లెక్కకు రాకుండా ఉన్న నిరర్థక ఆస్తుల విలువ ఇప్పుడు కనిపిస్తున్నదానికంటే అధికంగానే ఉంటుందని వెలువడుతున్న గణాంకాలను బట్టి తెలుస్తోందని రేటింగ్‌ ఏజెన్సీ కేర్‌ వెల్లడించింది.
రూ.51 వేల కోట్ల కేటాయింపులు..
దేశంలోని మొత్తం 17 ప్రయివేటు బ్యాంకులు, 13 ప్రధాన ప్రభుత్వ రంగ బ్యాంకుల పనితీరును పరిశీలించి చూస్తే గత డిసెంబరు మాసంలో దేశంలోని 30 విత్త సంస్థల నిరర్థక ఆస్తుల మొత్తంలో 9.45 శాతానికి పెరిగాయి. గత ఏడాది ఇదే కాలంలో వీటి వృద్ధి 8.34 శాతంగా ఉంది. ప్రయివేటు బ్యాంకుల మొండి బాకీలు నిష్ఫత్తి 4.1 శాతం దరిదాపుల్లో నిలవగా.. ప్రభుత్వ రంగంలోని విత్త సంస్థల మొండి బాకీల్లో మాత్రం 12.4 శాతం వృద్ధి నమోదు కావడం విశేషం. ప్రస్తుతానికి ఈ విలువలో వృద్ధి కనిపిస్తున్నప్పటికీ రానున్న మార్చి నాటికి ఆర్థిక వ్యవస్థలో ఎన్‌పీఏల వాస్తవ పరిస్థితి తేటతెల్లమయ్యే అవకాశం ఉందని కేర్‌ తెలిపింది. అక్టోబరు -డిసెంబరు మధ్య కాలంలో ప్రయివేటు విత్త సంస్థ లాభం పెరగ్గా... ప్రభుత్వ రంగ బ్యాంకులు మాత్రం మొత్తంగా రూ.11,000 కోట్ల నష్టాన్ని వెల్లడించాయి. ఇదే కాలంలో బ్యాంకులు దాదాపు రూ.51,000 కోట్ల మొత్తాన్ని ఒత్తిడిలో ఉన్న బాకీల నిమిత్తం కేటాయింపులు జరిపాయి. ఇదే సమయంలో పీఎస్‌బీల వడ్డీ ఆదాయంలో 8.9 శాతం పెరగడం విశేషం. దేశంలోని మొత్తం 30 విత్త సంస్థల వడ్డీ ఆదాయాన్ని విశ్లేషించి చూస్తే.. 22.4 శాతం వృద్ధి నమోదు అయినా బ్యాంకులకు నష్టాలు రావడం విశేషం.
మీ స్నేహితులకు రికమెండ్ చెయ్యండి